ઉપર બેઠેલા કોઇ ભગવાન સંસાર ચલાવતા નથી. સંસાર કર્મને કારણે છે. કર્મનું ઉપાર્જન કરનાર આપણે છીએ અને તેનું ફળ આપણે જ ભોગવવાનું હોય છે. વાસ્તવિકતામાં ભગવાન કર્મની બાબતમાં વચ્ચે પડતો નથી, પણ તેનું આલંબન લઇને જે જીવે છે તેનામાં કર્મ સહેવાની તાકાત વધી જાય છે. આવા જીવાત્માને કર્મ કેટલું વિક્ષુબ્ધ કરી શકતું નથી. કર્મની વ્યવસ્થા સ્વયંસંચાલિત છે તેથી તેમાં લાગવગ કે લાંચ રુશ્વતને અવકાશ નથી. જો આપણે કર્મની ગતિવિધિને જાણતા હોઇએ તો તેનાં માઠાં પરિણામોથી બચી શકીએ અથવા તો તેને હળવાં કરી શકીએ અને તેમાંથી મુક્ત પણ થઇ શકીએ, પણ તે બધું કર્મના નિયમ પ્રમાણે જ થવાનું.